ไทยฟู้ดส์ ขายหุ้นกู้ 2,000 ล้านบาท หมดเกลี้ยง
กระแสตอบรับนักลงทุนสถาบัน ตอกย้ำความเชื่อมั่นธุรกิจ พร้อมบุกตลาดต่างประเทศ-ในประเทศตามแผน หนุนรายได้ปี 63 โต 15%
8 ม.ค. 2563

กระแสตอบรับนักลงทุนสถาบัน ตอกย้ำความเชื่อมั่นธุรกิจ พร้อมบุกตลาดต่างประเทศ-ในประเทศตามแผน หนุนรายได้ปี 63 โต 15%
นายเพชร นันทวิสัย รองประธานสายงานฟาร์มและพัฒนาคุณภาพ บริษัท ไทยฟู้ดส์ กรุ๊ป (TFG) เปิดเผยว่า หุ้นกู้ของบริษัทฯ มูลค่ารวม 2,000 ล้านบาท อายุ 5 ปี ที่เปิดขายระหว่างวันที่ 6-8 มกราคม 2563 ที่ผ่านมา โดยมีธนาคารยูโอบี จำกัด (มหาชน) เป็นผู้จัดการการจัดจำหน่าย ได้รับการตอบรับจากนักลงทุนสถาบันอย่างดีเยี่ยม สะท้อนให้เห็นถึงความเชื่อมั่นของผู้ลงทุนสถาบันที่มีต่อปัจจัยพื้นฐานธุรกิจและโครงสร้างของหุ้นกู้ของบริษัทฯ ได้เป็นอย่างดี โดยบริษัทฯเตรียมนำเงินที่ได้ไปใช้สำหรับการดำเนินธุรกิจปกติสำหรับบริษัทย่อย เพื่อรองรับการเติบโตที่แข็งแกร่งและมั่นคงในอนาคต
“แผนการดำเนินงานในปี 2563 บริษัทฯตั้งงบลงทุนไว้ที่ 2,000-2,500 ล้านบาท ใช้สำหรับการขยายฟาร์ม โรงงานอาหารสัตว์ และโรงงานแปรรูปสุกร คาดว่าจะเพิ่มกำลังการผลิตอีก 10% จากปี 2562 ที่มีการผลิตเนื้อไก่ 3.5 แสนตันต่อปี และเนื้อหมู 1 แสนตันต่อปี”
รองประธานสายงานฟาร์มและพัฒนาคุณภาพ TFG กล่าวอีกว่า บริษัทฯตั้งเป้าหมายรายได้ปีนี้เติบโต 15% เทียบปีที่ผ่านมา โดยการเติบโตจะมาจากยอดขายทั้งในและต่างประเทศ ซึ่งมีความต้องการสูงขึ้น รวมถึงราคาขายเนื้อไก่ และหมูที่ทรงตัวอยู่ในระดับที่ดี อีกทั้งยังได้รับแรงหนุนจากการส่งออกเนื้อไก่ไปประเทศจีนด้วย
ทั้งนี้ หุ้นกู้ดังกล่าวได้รับการค้ำประกันโดย Credit Guarantee and Investment Facility หรือ CGIF ซึ่งเป็นกองทรัสต์ภายใต้การบริหารของธนาคารเพื่อการพัฒนาแห่งเอเชีย และหุ้นกู้ดังกล่าวได้รับการจัดอันดับ อันดับความน่าเชื่อถือของหุ้นกู้ที่ระดับ AAA มีอายุ 5 ปี และอัตราดอกเบี้ยร้อยละ 2.48 ต่อปี ซึ่งจะมีส่วนช่วยปรับต้นทุนทางการเงินของบริษัทให้สามารถแข่งขันได้ดีขึ้น